Et bageri fra Aalborg er blevet meldt ud af kæden KonditorBager, efter der ved et kontrolbesøg blandt andet blev fundet kakerlakker i bageriet.

Bagerikæden KonditorBager har afsluttet samarbejdet med et bageri fra Aalborg efter et kontrolbesøg fra Fødevarestyrelsen. Ved kontrolbesøget blev det fundet kakerlakker flere steder i bageriet, og bageriets hygiejne blev kritiseret. Det er bageriet på Sjællandsgade i Aalborg, der indtil nu har været med i bagerikæden KonditorBager. Det samarbejde er nu afsluttet. Bageren havde allerede selv søgt om at melde sig ud af KonditorBager-kæden ved udgangen af dette år. Men nu har KonditorBager besluttet at afslutte samarbejdet med det samme. Mandag morgen er KonditorBager-skiltet på bageriets butik blevet fjernet, og Peter Bertelsen fra KonditorBager fortæller, at resten af facaden fra KonditorBager også vil blive fjernet.